Sakeman-pa stabiel ná skieterySchivas Rock in Lynnwood, Pretoria (Foto: Maroela Media) André de Almeida, die eienaar van die gewilde kuierplek Schivas Rock in Lynnwood in die ooste van Pretoria wat Dinsdagoggend in die kombuis van sy familieonderneming geskiet is, se toestand is stabiel. Maroela Media het vroeër berig twee gewapende mans het Dinsdag omstreeks 10:20 die kuierplek binnegestorm en De Almeida (48) en sy dogter Claudia (21) geskiet. Volgens Laurance Viljoen (24), praktykbestuurder van Life Lab wat langs die kuierplek geleë is, het hulle omstreeks 10:24 die slagoffers gaan bystaan, nadat De Almeida se vrou, Silvia, hulp ontbied het. Een van Viljoen se werknemers, Olivia Kasselman (24), is ŉ opgeleide traumasuster. Kasselman, Viljoen en ŉ dokter van ŉ nabygeleë praktyk het die pa en dogter te hulp gesnel. De Almeida is in die linkerbors getref en Claudia in die gesig. Claudia kon self na die ambulans loop en is in ŉ stabiele toestand na ŉ nabygeleë hospitaal geneem. De Almeida het egter kritieke beserings opgedoen. Die dokter, suster en paramedici van Advanced Paramedic Assist het nagenoeg ŉ uur lank gespook om sy lewe te red. Hy is in ŉ bedenklike toestand na ŉ nabygeleë hospitaal geneem. Graeme Clayton, geleentheidkoördineerder by Schivas, het Donderdag aan Maroela Media gesê volgens die jongste inligting wat hy van Silvia ontvang het, is De Almeida se toestand stabiel en lyk sy prognose goed. “Claudia is baie gelukkig want die koeël het al die hoofare in haar nek gemis toe die koeël daar uit is. Dit lyk amper nes ŉ skraapwond,” het Clayton gesê. Volgens Clayton was Sylvia en Loudres, hul jongste dogter, in die kantoor tydens die skietvoorval en is nie beseer nie. Die motief vir die voorval word steeds ondersoek. Dit wil nie voorkom of iets tydens die voorval geroof is nie. Die verdagtes het in ŉ silwerkleurige Golf 7 van die toneel gevlug. Die Brooklyn-polisiestasie ondersoek twee sake van poging tot moord. Maroela Media wag vir terugvoer van die polisie oor die stand van die ondersoek.